CELEX: 32021R1337
Language: el
Date: 2021-06-18 00:00:00
Title: Εκτελεστικός κανονισμός (ΕΕ) 2021/1337 της Επιτροπής της 18ης Ιουνίου 2021 για την τροποποίηση του εκτελεστικού κανονισμού (ΕΕ) αριθ. 908/2014 όσον αφορά τη δημοσιονομική διαχείριση

12.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 289/9
               
            
         
            ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1337 ΤΗΣ ΕΠΙΤΡΟΠΗΣ
            της 18ης Ιουνίου 2021
            για την τροποποίηση του εκτελεστικού κανονισμού (ΕΕ) αριθ. 908/2014 όσον αφορά τη δημοσιονομική διαχείριση
         
         
            Η ΕΥΡΩΠΑΪΚΗ ΕΠΙΤΡΟΠΗ,
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 46 παράγραφος 6 και το άρθρο 104,
            
            Εκτιμώντας τα ακόλουθα:
            
               
                           (1)
                        
                        
                           Το άρθρο 11 του εκτελεστικού κανονισμού (ΕΕ) αριθ. 908/2014 της Επιτροπής (2) καθορίζει τους γενικούς κανόνες για τη δήλωση δαπανών και τα έσοδα για ειδικό προορισμό που δηλώθηκαν από τους οργανισμούς πληρωμών για έναν συγκεκριμένο μήνα. Κατά τον καθορισμό των μηνιαίων πληρωμών προς τα κράτη μέλη, η Επιτροπή λαμβάνει υπόψη τις διορθώσεις που αποφασίστηκαν από την Επιτροπή στο πλαίσιο της εκκαθάρισης των λογαριασμών και της εκκαθάρισης ως προς τη συμμόρφωση. Κατά συνέπεια, δεδομένου ότι τα ποσά που αντιστοιχούν στις διορθώσεις αυτές είναι γνωστά στην Επιτροπή, τα κράτη μέλη δεν χρειάζεται να τα συμπεριλάβουν στη μηνιαία δήλωση και να τα δηλώσουν στην Επιτροπή. Προκειμένου να απλουστευθεί η διαδικασία όσον αφορά τα ποσά που πρέπει να δηλώνονται από τα κράτη μέλη, η απαίτηση αυτή θα πρέπει να διαγραφεί.
                        
                     
            
               
                           (2)
                        
                        
                           Το άρθρο 14 παράγραφος 1 του εκτελεστικού κανονισμού (ΕΕ) αριθ. 908/2014 προβλέπει ότι η Επιτροπή, αποφασίζοντας να πραγματοποιήσει τις μηνιαίες πληρωμές, θέτει στη διάθεση των κρατών μελών τους πόρους που είναι αναγκαίοι για την κάλυψη των δαπανών που χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ). Με τον τρόπο αυτό, η Επιτροπή θα πρέπει, ωστόσο, να λαμβάνει υπόψη τα έσοδα που εισπράττουν οι οργανισμοί πληρωμών για λογαριασμό του προϋπολογισμού της Ένωσης. Επί του παρόντος, στο πλαίσιο του ΕΓΤΕ, η Επιτροπή συμψηφίζει τα ποσά των δαπανών με τα ποσά των εσόδων για ειδικό προορισμό απευθείας στην απόφαση μηνιαίας πληρωμής που εκδίδει η Επιτροπή. Η παρούσα δημοσιονομική πράξη παρεκκλίνει από τον τρόπο διαχείρισης των εσόδων για ειδικό προορισμό στο πλαίσιο άλλων ταμείων της Ένωσης, όπου δεν συμψηφίζονται αλλά ανακτώνται μέσω εντάλματος είσπραξης που εκδίδεται σύμφωνα με το άρθρο 98 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (3). Για να εναρμονιστούν οι λογιστικές πρακτικές της Επιτροπής και, ειδικότερα, ο τρόπος διαχείρισης των εσόδων για ειδικό προορισμό, είναι αναγκαίο να ευθυγραμμιστεί αυτή η τεχνική πτυχή της δημοσιονομικής διαχείρισης του ΕΓΤΕ με τη ροή που χρησιμοποιείται από άλλα ταμεία της Ένωσης. Κατά συνέπεια, είναι αναγκαίο να τροποποιηθεί ο τρόπος με τον οποίο θα συμψηφίζονται τα έσοδα στο πλαίσιο του ΕΓΤΕ.
                        
                     
            
               
                           (3)
                        
                        
                           Ο κανονισμός (ΕΕ) 2020/2220 του Ευρωπαϊκού Κοινοβουλίου και του Συμβουλίου (4) τροποποίησε τον κανονισμό (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου (5) και παρέτεινε τη διάρκεια των προγραμμάτων αγροτικής ανάπτυξης που υποστηρίζονται από το Ευρωπαϊκό Γεωργικό Ταμείο Αγροτικής Ανάπτυξης (στο εξής: ΕΓΤΑΑ) έως τις 31 Δεκεμβρίου 2022, παρέσχε δε στα κράτη μέλη τη δυνατότητα να χρηματοδοτήσουν τα οικεία προγράμματα που θα παραταθούν από τα αντίστοιχα κονδύλια του προϋπολογισμού για τα έτη 2021 και 2022. Επιπλέον, ο κανονισμός (ΕΕ) 2020/2220 κατέστησε διαθέσιμους τους πρόσθετους πόρους από το Μέσο Ανάκαμψης της Ευρωπαϊκής Ένωσης (EURI) στα επεκταθέντα προγράμματα κατά τα έτη 2021 και 2022 για τη χρηματοδότηση μέτρων δυνάμει του κανονισμού (ΕΕ) αριθ. 1305/2013 για την αντιμετώπιση των επιπτώσεων της κρίσης COVID-19 και των συνεπειών της για τον γεωργικό τομέα και τις αγροτικές περιοχές της Ένωσης.
                        
                     
            
               
                           (4)
                        
                        
                           Όπως αναφέρεται στην αιτιολογική σκέψη 24 του κανονισμού (ΕΕ) 2020/2220, οι πρόσθετοι πόροι από το EURI υπόκεινται σε ειδικούς όρους. Οι εν λόγω πρόσθετοι πόροι θα πρέπει, συνεπώς, να προγραμματίζονται και να παρακολουθούνται χωριστά από τη στήριξη της Ένωσης για την αγροτική ανάπτυξη, με την εφαρμογή, γενικά, των κανόνων που προβλέπονται στον κανονισμό (ΕΕ) αριθ. 1305/2013. Ως εκ τούτου, οι εν λόγω πρόσθετοι πόροι θα πρέπει να εκτελούνται μέσω του κανονισμού (ΕΕ) αριθ. 1305/2013 και να θεωρούνται στο πλαίσιο του εν λόγω κανονισμού ως ποσά που χρηματοδοτούν μέτρα στο πλαίσιο του ΕΓΤΑΑ. Κατά συνέπεια, οι αντίστοιχοι κανόνες εφαρμογής της δημοσιονομικής διαχείρισης σε σχέση με τους πρόσθετους πόρους που αναφέρονται στο άρθρο 58α του κανονισμού (ΕΕ) αριθ. 1305/2013 θα πρέπει να προσαρμοστούν. Ειδικότερα, η πρόβλεψη των απαιτήσεων χρηματοδότησης, οι δηλώσεις δαπανών που πρέπει να υποβάλλουν τα κράτη μέλη και ο υπολογισμός του καταβλητέου ποσού θα πρέπει να προσαρμοστούν σε σχέση με τα κονδύλια του ΕΓΤΑΑ.
                        
                     
            
               
                           (5)
                        
                        
                           Επομένως, ο εκτελεστικός κανονισμός (ΕΕ) αριθ. 908/2014 θα πρέπει να τροποποιηθεί αναλόγως.
                        
                     
            
               
                           (6)
                        
                        
                           Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής των Γεωργικών Ταμείων,
                        
                     
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
         
            
               
                  Άρθρο 1
               
               Ο εκτελεστικός κανονισμός (ΕΕ) αριθ. 908/2014 τροποποιείται ως εξής:
               
                           1)
                        
                        
                           στο άρθρο 11 παράγραφος 1 στοιχείο γ), η τελευταία πρόταση απαλείφεται·
                        
                     
                           2)
                        
                        
                           στο άρθρο 14 παράγραφος 1, το δεύτερο εδάφιο αντικαθίσταται από το ακόλουθο κείμενο:
                           «Όταν οι πληρωμές που θα γίνουν από την Επιτροπή οδηγούν σε αρνητικό ποσό, για δεδομένο κράτος μέλος, το πλεόνασμα που προκύπτει από τις μειώσεις μεταφέρεται στους επόμενους μήνες.»·
                        
                     
                           3)
                        
                        
                           στο άρθρο 21, το πρώτο εδάφιο αντικαθίσταται από το ακόλουθο κείμενο:
                           «Για κάθε πρόγραμμα αγροτικής ανάπτυξης που αναφέρεται στο άρθρο 6 του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου (*1), και σύμφωνα με το άρθρο 102 παράγραφος 1 πρώτο εδάφιο στοιχείο γ) σημείο ii) του κανονισμού (ΕΕ) αριθ. 1306/2013, τα κράτη μέλη διαβιβάζουν στην Επιτροπή, δύο φορές κατ’ έτος, πριν από τις 31 Ιανουαρίου και το αργότερο στις 31 Αυγούστου, τις προβλέψεις τους για τα ποσά που πρέπει να χρηματοδοτηθούν από το ΕΓΤΑΑ για το οικονομικό έτος. Στις εν λόγω προβλέψεις αναφέρονται χωριστά τα ποσά που προβλέπονται για τους πρόσθετους πόρους που αναφέρονται στο άρθρο 58α παράγραφος 2 του κανονισμού (ΕΕ) αριθ. 1305/2013. Επιπλέον, τα κράτη μέλη υποβάλλουν επικαιροποιημένη εκτίμηση των αιτήσεων χρηματοδότησής τους για το επόμενο οικονομικό έτος.
                           
                              (*1)  Κανονισμός (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου, ΕΕ L 347 της 20.12.2013, σ. 487.»·"
                        
                        
                     
                           4)
                        
                        
                           στο άρθρο 22 παράγραφος 1, το πρώτο και το δεύτερο εδάφιο αντικαθίστανται από το ακόλουθο κείμενο:
                           
                              «1.   Οι οργανισμοί πληρωμών δηλώνουν δαπάνες για κάθε πρόγραμμα αγροτικής ανάπτυξης, σύμφωνα με το άρθρο 6 του κανονισμού (ΕΕ) αριθ. 1305/2013.
                              Για κάθε μέτρο αγροτικής ανάπτυξης, οι οργανισμοί πληρωμών προσδιορίζουν σε δήλωση δαπανών το ποσό που αναφέρεται στο άρθρο 58 παράγραφος 4 του κανονισμού (ΕΕ) αριθ. 1305/2013 και το ποσό που αναφέρεται στο άρθρο 58α παράγραφος 2 του εν λόγω κανονισμού (ΕΕ) αριθ. 1305/2013.»·
                           
                        
                     
                           5)
                        
                        
                           το άρθρο 23 παράγραφος 2 αντικαθίσταται από το ακόλουθο κείμενο:
                           
                              «2.   Με την επιφύλαξη του ανώτατου ορίου που προβλέπεται στο άρθρο 34 παράγραφος 2 του κανονισμού (ΕΕ) αριθ. 1306/2013, όταν το συνολικό ύψος της συνεισφοράς της Ένωσης που έχει καταβληθεί στο πρόγραμμα αγροτικής ανάπτυξης υπερβαίνει το συνολικό ποσό που έχει προγραμματιστεί για ένα μέτρο αγροτικής ανάπτυξης, το πληρωτέο ποσό μειώνεται σύμφωνα με τα ακόλουθα:
                              
                                          α)
                                       
                                       
                                          για τους πόρους του ΕΓΤΑΑ, χωρίς τους πρόσθετους πόρους που αναφέρονται στο άρθρο 58α του κανονισμού (ΕΕ) αριθ. 1305/2013, το ποσό αυτό μειώνεται στο ύψος του προγραμματισμένου ποσού για το εν λόγω μέτρο στο πλαίσιο του ΕΓΤΑΑ, χωρίς τους πρόσθετους πόρους·
                                       
                                    
                                          β)
                                       
                                       
                                          για τους πρόσθετους πόρους που αναφέρονται στο άρθρο 58α του κανονισμού (ΕΕ) αριθ. 1305/2013, το ποσό αυτό μειώνεται στο ύψος του προγραμματισμένου ποσού για το εν λόγω μέτρο στο πλαίσιο των πρόσθετων πόρων.
                                       
                                    Κάθε συνεισφορά της Ένωσης που εξαιρείται για τον λόγο αυτό είναι δυνατό να καταβληθεί αργότερα, με την προϋπόθεση ότι το κράτος μέλος θα έχει υποβάλει τροποποιημένο χρηματοδοτικό σχέδιο και ότι η Επιτροπή θα το έχει εγκρίνει.».
                           
                        
                     
            
               
                  Άρθρο 2
               
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
         
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
               Βρυξέλλες, 18 Ιουνίου 2021.
               
                  
                     Για την Επιτροπή
                  
                  
                     Η Πρόεδρος
                  
                  Ursula VON DER LEYEN
               
            
         
         
            (1)  ΕΕ L 347 της 20.12.2013, σ. 549.
         
            (2)  Εκτελεστικός κανονισμός (ΕΕ) αριθ. 908/2014 της Επιτροπής, της 6ης Αυγούστου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τους κανόνες σχετικά με τους ελέγχους, τις εγγυήσεις και τη διαφάνεια (ΕΕ L 255 της 28.8.2014, σ. 59).
         
            (3)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (4)  Κανονισμός (ΕΕ) 2020/2220 του Ευρωπαϊκού Κοινοβουλίου και του Συμβουλίου, της 23ης Δεκεμβρίου 2020, σχετικά με τη θέσπιση ορισμένων μεταβατικών διατάξεων για τη στήριξη από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και από το Ευρωπαϊκό Γεωργικό Ταμείο Εγγυήσεων (ΕΓΤΕ) τα έτη 2021 και 2022 και για την τροποποίηση των κανονισμών (ΕΕ) αριθ. 1305/2013, (ΕΕ) αριθ. 1306/2013 και (ΕΕ) αριθ. 1307/2013 όσον αφορά τους πόρους και την εφαρμογή τους τα έτη 2021 και 2022 και του κανονισμού (EE) αριθ. 1308/2013 όσον αφορά τους πόρους και την κατανομή αυτής της στήριξης τα έτη 2021 και 2022 (ΕΕ L 437 της 28.12.2020, σ. 1).
         
            (5)  Κανονισμός (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου, ΕΕ L 347 της 20.12.2013, σ. 487.